राज्यपाल ने प्रधानमंत्री को भेंट किया चंबा का रूमाल, प्रदेश के विकास से जुड़े विभिन्न मुद्दों पर हुई चर्चा
हिमाचल प्रदेश के नवनियुक्त राज्यपाल शिव प्रताप शुक्ला ने आज दिल्ली में प्रधानमंत्री नरेंद्र मोदी से मुलाकात की। इस दौरान उन्होंने प्रधानमंत्री नरेंद्र मोदी को चंबा रुमाल भेंट किया।
हिमाचल प्रदेश के नवनियुक्त राज्यपाल शिव प्रताप शुक्ला ने आज दिल्ली में प्रधानमंत्री नरेंद्र मोदी से मुलाकात की। इस दौरान उन्होंने प्रधानमंत्री नरेंद्र मोदी को चंबा रुमाल भेंट किया। यह एक शिष्टाचार भेंट थी, लेकिन इस दौरान उन्होंने प्रधानमंत्री नरेंद्र मोदी से प्रदेश के विकास से जुड़े विभिन्न मुद्दों पर भी चर्चा की।
राष्ट्रपति और रक्षामंत्री से भी की मुलाकात
प्रधानमंत्री मोदी ने भी राज्यपाल शिवप्रताप शुक्ल को नई जिम्मेदारी मिलने पर उन्हें शुभकामनाएं दीं। इससे पहले राज्यपाल ने रक्षामंत्री राजनाथ सिंह से मुलाक़ात की। इस अवसर पर लेडी गवर्नर जानकी शुक्ल भी उनके साथ मौजूद रहीं। यह भी एक शिष्टाचार भेंट थी।
लेडी गवर्नर जानकी शुक्ल ने रक्षामंत्री राजनाथ सिंह की पत्नी सावित्री सिंह को हिमाचली टोपी भेंट करके सम्मानित किया। राज्यपाल ने अपने दिल्ली दौरे के दौरान राष्ट्रपति द्रौपदी मुर्मू और उपराष्ट्रपति जगदीप धनखड़ से भी मुलाकात की। राज्यपाल बनने के बाद शिव प्रताप शुक्ल की सभी नेताओं से पहली मुलाकात है।
ज्यादातर यात्रा सड़क मार्ग से करने का प्रण
राज्यपाल की शपथ लेने के बाद शिव प्रताप शुक्ल ने कहा था कि उन्हें सादा जीवन जीना पसंद है। जनता के बीच रहकर उनकी समस्याओं को जानना और उनका निदान करना उनकी प्राथमिकता। उन्होंने यह भी कहा था कि वह अधिकांश यात्रा सड़क मार्ग से करेंगे, ताकि लोगों से मिलकर उनकी समस्याओं को जानकर उसे सरकार तक पहुंचाने का प्रयास कर सकें।